Kristi Sillart

Kristi Sillart (sündinud 11. novembril 1983) on Eesti õpetaja, kogukonnaaktivist ja poliitik. 

 Haridus ja töö 

Sillart on lõpetanud Tallinna Ülikooli sotsiaalteaduste bakalaureuse- ja magistrikraadiga (cum laude). Tal on õpetaja kutse (tase 7) ning raamatupidaja kutsekvalifikatsioon.

Ta töötab Tallinna Ülikoolis nooremteadurina ja Kuressaare Nooruse Koolis loodusteaduste õpetajana, on Saaremaa vallavolikogu liige ning kuulub revisjonikomisjoni, sotsiaal- ja tervishoiukomisjoni ning haridus- ja noorsootöökomisjoni. Samuti esindab ta Saaremaa valda SA Saaremaa Muuseumi ja SA Hooldekodu Saaremaa Valss nõukogudes.

Enne pedagoogitööle asumist töötas ta eraettevõtluses ja oli projektijuht. Õpetajana alustas ta Kuressaare Nooruse Koolis programmi Noored Kooli kaudu, mille vilistlane ta on. Koolis õpetab ta loodusaineid.
Pedagoogilises tegevuses on ta rakendanud liikumist soodustavaid aktiivõppe meetodeid ning juhtinud projekte, mis toetavad õpilaste eneseregulatsiooni ja eesmärgistamisoskuste arengut. Lisaks on ta tegutsenud täiskasvanuhariduse ja koolituste valdkonnas.

Ühiskondlik tegevus
 Tegevus vabatahtlikuna 

Sillart on pikka aega tegutsenud vabatahtlikuna. Tema panus on hõlmanud koduta loomade eest hoolitsemist, heategevusürituste korraldamist ning hariduslike ja sotsiaalsete algatuste juhtimist. Ta on korraldanud noorte vaimse tervise teemalisi konverentse ning panustanud kogukonna teadlikkuse ja sidususe suurendamisse.
Ta on vabatahtlik ka Naiskodukaitses, panustades kogukonna turvalisusse ja kriisivalmidusse. Ta on pälvinud auhinna "Aasta vabatahtlik 2022".

 Muu ühiskonnategevus 

Ta on osalenud Saaremaa haridus- ja kogukonnateemalistes aruteludes ning algatustes. On olnud seotud lastevanemate hoolekogude töö korraldamisega ning seisis 2025. aastal Saaremaa lasteaedades kahe õpetaja süsteemi säilitamise eest. Samuti on ta korraldanud ja modereerinud kohalikke ning üleriigilisi haridus- ja kogukonnaüritusi, sealhulgas omavalitsuspäevi ja konverentse.

Rahvusvahelisel tasandil kuulub ta Euroopa Regioonide Komitee kohalike ja piirkondlike volikogude liikmete võrgustikku. Lisaks on ta Eesti Bioloogiaõpetajate Ühingu, MTÜ Polise ja Asendusõpetajate MTÜ liige.
Sillart on juhtinud Tallinna Televisioonis saatesarja kutsehariduse teemal. Ta on olnud vanemaealiste projektijuht Euroopa Sotsiaalfondi projektis. Tema arvamusartikleid hariduse, kogukonnaelu ja vaimse tervise teemadel on ilmunud nii kohalikes kui ka üleriigilistes väljaannetes.

 Poliitiline tegevus 

Ta on valitud Saaremaa vallavolikokku (alates 2021. aastast), kus kuulub revisjonikomisjoni, sotsiaal- ja tervishoiukomisjoni ning haridus- ja noorsootöökomisjoni. Lisaks esindab ta Saaremaa valda SA Saaremaa Muuseumi ja SA Hooldekodu Saaremaa Valss nõukogudes.
Sillart kuulub Eesti Reformierakonda. Rahvusvahelisel tasandil osaleb ta Euroopa Regioonide Komitee kohalike ja piirkondlike volikogude liikmete võrgustikus ning on seotud fraktsiooniga Renew Europe CoR.
Tema poliitiline tegevus on keskendunud peamiselt hariduse, sotsiaalpoliitika ja regionaalarengu teemadele. Ta on osalenud paljudes aruteludes ja konverentsidel, mis käsitlevad näiteks Saaremaa hariduse korraldust, sotsiaalteenuste kättesaadavust ning hajaasustusega piirkondade transpordi- ja tervishoiuvajadusi.

 Isiklikku 

Sillart elab Saaremaal ning on kolme lapse ema. https://w.wiki/FJxB

Kategooria:Eesti õpetajad
Kategooria:Tallinna Ülikooli vilistlased
Kategooria:Sündinud 1983